**[Allahovo određenje i oslanjanje na Njega](http://www.rijaset.ba/index.php?option=com_content&view=article&id=18087:vjerovanje-u-allahovo-odredenje-i-oslanjanje-na-njega&catid=36:nevres-hodi&Itemid=602)**

Denver, **22.11.2013. / 19. muharrem 1435.h.g.**

Allah, dž.š., je u Kur’anu rekao:

**وَإِن يَمْسَسْكَ اللّهُ بِضُرٍّ فَلاَ كَاشِفَ لَهُ إِلاَّ هُوَ وَإِن يُرِدْكَ بِخَيْرٍ فَلاَ رَآدَّ لِفَضْلِهِ يُصَيبُ بِهِ مَن يَشَاء مِنْ عِبَادِهِ وَهُوَ الْغَفُورُ الرَّحِيمُ**

Ako ti Allah dade kakvu nevolju, niko je osim Njega ne može otkloniti, a ako ti zaželi dobro, pa - niko ne može blagodat Njegovu spriječiti; On njome nagrađuje onoga koga hoće od robova svojih; On prašta i milostiv je." (Junus, 107)

Poštovani braćo!

Živimo u vremenu u kojem mnogi ljudi sebi umišljaju da su oni apsolutni gospodari svoje sudbine i kreatori vlastite sreće. Mnogi vjeruju da je sve pozitivno što im se desilo isključivo rezultat njihovih promišljanja, pametnih poteza, vizije… Neki sebi pridaju  toliki značaj da ni na trenutak ne pomisle da je ono pozitivno što im se desilo rezultat, prije svega, Allahove volje i određenja pa tek onda njihovih sposobnosti i zalaganja. Ne pomisle ni na trenutak da je ono čime se oni diče i čemu pripisuju zasluge, ustvari, Allahov dar. Zar o mjestu i vremenu rođenja, roditeljima,  inteligenciji, zdravlju, sposobnosti ispravnog rezonovanja, slobodi – dakle, svemu onome što itekako utiče na uspjeh, odlučujemo mi, ili, pak, Uzvišeni Allah? Zar nismo svjedoci da se, pored svih pretpostavki za uspjeh, poslovi nekih ljudi ipak se ne završe uspješno, ili, pak, dobiju sasvim neočekivan ishod? Zar nam se nije desilo, barem nekad, da nam uspjeh dođe neočekivano, bez velikog truda, kao iznenađenje? Zar, nismo vidjeli neke ljude kako jedino oni ne primjećuju pogubnost svojih poteza, pa ka propasti srljaju svojevoljno, veoma angažirano, sa elanom, misleći da hrle ka uspjehu?

Poštovana braćo!

Vjerovati da našom sudbinom upravlja Sveznajući Allah - uvjet je ispravnog vjerovanja. Oslanjanje na Allaha u poslovima koje poduzimamo - olakšanje je za našu dušu. Ispravno vjerovati da našom sudbinom upravlja Sveznajući Allah znači poduzeti sve potrebne mjere i iscrpiti sve dozvoljene ljudske mogućnosti pa onda rezultat posla prepustiti Allahu. Uzvišeni u Kur'anu kaže:

**فَإِذَا عَزَمْتَ فَتَوَكَّلْ عَلَى اللّهِ إِنَّ اللّهَ يُحِبُّ الْمُتَوَكِّلِينَ**

…A kada se odlučiš, onda se pouzdaj u Allaha, jer Allah zaista voli one koji se uzdaju u Njega. (Imranova porodica, 159)

Jedanput je neki čovjek, nastojeći da razumije šta znači oslanjanje na Allaha, upitao Poslanika, a.s.: „Allahov Poslaniče, hoću li svezati devu i oslonuti se na Allaha, ili ću je pustiti i oslonuti se na Allaha?“ Poslanik, a.s, mu je odgovorio: „Sveži je i osloni se na Allaha!“ (Tirmizi)

Vidimo, braćo, da nas Uzvišeni Allah i Njegov poslanik, uče da prvo moramo uraditi ono što je do nas, pa se tek onda možemo osloniti na Allaha, ostavljaući rezultat posla Njegovoj volji i znanju.

Neko se može upitati čemu oslanjanje na Allaha, ako već moramo sve sami uraditi i poduzeti? Zar uspjeh nije neminovan? Odgovor je sljedeći… Ko to može garantirati da nam je, pored svega što smo poduzeli, uspjeh zagarantiran? Zar nije lakše podnijeti težinu očitog ili prividnog neuspjeha uz uvjerenje da je Svemogući Allah tako odlučio, znajući šta je dobro za nas. Zar i slast uspjeha nije veća, ako vjerujemo da je i Allah tako htio? Uzvišeni Allah kaže:

**وَعَسَى أَن تَكْرَهُواْ شَيْئًا وَهُوَ خَيْرٌ لَّكُمْ وَعَسَى أَن تُحِبُّواْ شَيْئًا وَهُوَ شَرٌّ لَّكُمْ وَاللّهُ يَعْلَمُ وَأَنتُمْ لاَ تَعْلَمُونَ**

Ne volite nešto, a ono može biti dobro za vas; nešto volite, a ono ispadne zlo po vas. – A Allah zna, a vi ne znate. (Krava, 216)

Zar nam se nije desilo priželjkujemo određenu situaciju ili razvoj događaja, pa se desi nešto sasvim suprotno, mnogo bolje za nas, da kasnije pomislimo u sebi 'ne daj Bože da se desilo ono što smo htjeli'? Kada se vjerniku i desi nešto naizgled loše, on ne očajava, jer zna da iz lošeg može, prije ili kasnije, proizaći neko dobro, dunjalučko ili ahiretsko. Poslanik, a.s., je rekao:

”Vjerniku je dobro sve što mu Allah odredi: ako ga zadesi dobro, on zahvali Allahu i to mu donese dobro, a ako ga zadesi nevolja, on se strpi i to mu donese dobro. Takav je slučaj samo sa vjernikom.” (Muslim)

Vrijedni i iskreni vjernici ne jadikuju nad neuspjehom, ne traže krivca, ne psuju… Oni ne opterećuju svoju savjest riječim: 'da sam uradio drugačije ne bi do ovoga došlo', jer riječi 'da sam' otvaraju vrata šejtanu. (Muslim)

Imajmo na umu Poslanikove, a.s., riječi upućene Abdullahu ibn Abbasu: „Dječače, ja ću te naučiti nekoliko riječi – čuvaj Allaha i Allah će tebe čuvati. Čuvaj Allaha, pa ćeš Ga uvijek pred sobom naći. Kada moliš, moli Allaha. Kada pomoć tražiš, traži je od Allaha. Dobro znaj, da se čitav svijet sakupi da ti i najmanju korist donese, neće je donijeti, osim one koju ti je Allah već predvidio i propisao. A da se čitav svije sakupi da ti neku štetu nanese, neće je nanijeti, osim one koju ti je Allah već predvidio i propisao. Pera sudbine su odložena a stranice su se osušile“ (Tirmizi).

Ima li smisla, poslije ovih riječi Poslanika, a.s., u svojim poslovima svoju ulogu veličati ili, pak, misliti da je uspjeh naših poslova u rukama drugih ljudi. Poznati pobožnjak, Hasan el-Basri je posavjetovao Omera ibn – Abdulaziza, pravednog vladara sljedećim riječima: „Ne traži pomoć od nekog drugog mimo Allaha pa da te Allah njemu prepusti.“

Kada je riječ o ovoj temi, prije nego li donesemo odluku za neke naše važne poslove i ishod prepustimo Allahu, primjenjujmo jednu preporuku našeg Poslanika, a.s., kojoj je on učio svoje ashabe, baš kao što ih je učio i svim kur'anskim surama (Buharija), a to je **istihara-namaz**.

To je dvorekatni namaz kojeg klanjamo s ciljem da nas Allah uputi na ispravno djelo i otkloni nam eventualne dileme. Poslije klanjanja dva rekata (koji se mogu klanjati danju, ali je bolje noću), zamolimo Allaha Uzvišenog sljedećim riječima:

Allahu moj, molim Ti se, da uz pomoć Tvog znanja odaberem ono što je dobro. Molim Te da me pomogneš Svojom pomoći. Molim Te za Tvoju veliku milost. Ti si moćan, a ne ja. Ti sve znaš, a ne ja. Ti si poznavalac svakih tajni. Allahu moj, ako će ovaj posao za mene, za moju vjeru i moj život i na dunjaluku i na ahiretu, biti dobar – pa dosudi mi ga i podari mi u njemu napredak! Ako će ovaj posao za mene, moju vjeru i život na dunjaluku i ahiretu, biti štetan – otkloni ga od mene i mene odvrati od njega! Dosudi mi dobro gdje god bilo i podari mi da sam time zadovoljan“ - nakon ovih riječi treba spomenuti svoju želju ili potrebu. (Buharija)

Završimo hutbu optimističnim kur'anskim ajetomima:

**وَمَن يَتَّقِ اللَّهَ يَجْعَل لَّهُ مَخْرَجًا…**

**وَيَرْزُقْهُ مِنْ حَيْثُ لَا يَحْتَسِبُ وَمَن يَتَوَكَّلْ عَلَى اللَّهِ فَهُوَ حَسْبُهُ إِنَّ اللَّهَ بَالِغُ أَمْرِهِ قَدْ جَعَلَ اللَّهُ لِكُلِّ شَيْءٍ قَدْرً**ا

…A onome koji se Allaha boji, On će izlaz naći. I opskrbiće ga odakle se i ne nada; onome koji se u Allaha uzda, On mu je dosta. Allah će, zaista, ispuniti ono što je odlučio; Allah je svemu već rok odredio.

Molim Uzvišenog Allaha da nam podari ono što je dobro za nas i učini nas zadovoljnim sa onim što je On, Uzvišeni, odlučio. AMIN